ഇന്ഡ്യന് സിനിമയുടെ കമലിസത്തിന് 62 വയസ് ലോകസിനിമാ ചരിത്രത്തില് ആദ്യമായി ഒരു ചിത്രത്തില് തന്നെ പത്ത് കഥാപാത്രങ്ങളെ അവതരിപ്പിച്ച നടനവിസ്മയം ചെന്നൈ: 12.08.2021 ഇന്ഡ്യന് സിനിമയുടെ ഉലകനായകന് കമല്ഹാസന് സിനിമയെന്ന അത്ഭുതത്തിന്റെ മുന്നിലെത്തിയിട്ട് 62 വര്ഷങ്ങള്. ഉലക നായകന് എന്ന് സ്നേഹത്തോടെ ആരാധകര് വിളിക്കുന്ന അതുല്യ പ്രതിഭ ഇന്ഡ്യന് സിനിമലോകത്തിന് ലഭിച്ച ഏറ്റവും വലിയ അംഗീകാരവും അഭിമാനവുമാണ്.അപൂര്വ രാഗങ്ങള് എന്ന സിനിമയിലൂടെയായിരുന്നു ഒരു നടന് എന്ന രീതിയില് അദ്ദേഹം മുന് നിരയിലേക്ക് വന്നത്. പിന്നീടിങ്ങോട്ട് തമിഴ്, മലയാളം, ഹിന്ദി തുടങ്ങിയ ഭാഷകളില് തന്റേതായ വ്യക്തിമുദ്ര പതിപ്പിക്കാന് സാധിച്ചു.ആറാം വയസില് അഭിനയിച്ച ആദ്യ ചിത്രത്തില് തന്നെ ഏറ്റവും നല്ല ബാലനടനുള്ള രാഷ്ട്രപതിയുടെ പുരസ്കാരം ലഭിക്കുകയുണ്ടായി. നാലു ദേശീയ ചലച്ചിത്ര പുരസ്കാരങ്ങളും 19 ഫിലിംഫെയര് പുരസ്കാരങ്ങളും ഉള്പെടെ ധാരാളം ബഹുമതികള്ക്ക് അര്ഹനായിട്ടുണ്ട്. മികച്ച വിദേശ ഭാഷാ ചിത്രങ്ങള്ക്കായുള്ള അകാദമി അവാര്ഡിന് വേണ്ടി സമര്പിച്ച ചിത്രങ്ങളില് ഏറ്റവും കൂടുതല് ഉലകനായകന് അഭിനയിച്ച ചിത്രങ്ങളാണ്. 1960ല് കളത്തൂര് കണ്ണമ്മ എന്ന ചിത്രത്തിലൂടെ ആറാം വയസില് ചലച്ചിത്ര രംഗത്ത് കാലെടുത്തുവച്ചു. തുടര്ന്ന് 1960 മുതല് 63 വരെയുള്ള കാലഘട്ടത്തില് കണ്ണും കരളും എന്ന ഒരു മലയാളം ചലച്ചിത്രം ഉള്പെടെ അഞ്ചു ചിത്രങ്ങളില് ബാലതാരമായി അഭിനയിച്ചു. ടികെഎസ് നാടക സഭയിലെ അനുഭവങ്ങള് അദ്ദേഹത്തിലെ നടനെ രൂപപ്പെടുത്തി. പിന്നീട് 1972ല് മന്നവന് എന്ന ചിത്രത്തില് സഹനടനായി സിനിമാലോകത്ത് തിരിച്ചുവരവ് നടത്തി. തുടര്ന്ന് പരുവകാലം, ഗുമസ്താവിന് മകന് എന്ന സിനിമകള് ചെയ്തു. കെ ബാലചന്ദറിന്റെ നാന് അവനില്ലെ എന്ന ചിത്രത്തില് ജമിനി ഗണേശനോടൊപ്പം അഭിനയിക്കാനും അവസരം കിട്ടി. ഈ കാലഘട്ടത്തില് കന്യാകുമാരി, വിഷ്ണുവിജയം എന്നീ മലയാള ചിത്രങ്ങളിലും അഭിനയിച്ചു.അഭിനയം കൂടാതെ സിനിമയുടെ പല മേഖലകളിലും കമലഹാസന് തന്റെ വ്യക്തിമുദ്ര പതിപ്പിച്ചിട്ടുണ്ട്. രാജ പാര്വൈ, അപൂര്വ സഹോദരങ്ങള്, മൈക്കിള് മദന കാമരാജന്, തേവര് മകന്, മഹാനദി, ഹേറാം, ആളവന്താന്, അന്പേ ശിവം, നള ദമയന്തി, വിരുമാണ്ടി, ദശാവതാരം, മന്മദന് അമ്ബ് തുടങ്ങിയ ചിത്രങ്ങളുടെ തിരക്കഥ തയ്യാറാക്കിയതും അദ്ദേഹമാണ്. തന്റെ ചില ചിത്രങ്ങള്ക്ക് വേണ്ടി ഗാന രചനയും നിര്വഹിച്ചിട്ടുണ്ട്. ഹേ റാം, വിരുമാണ്ടി, ഉന്നൈപോലൊരുവന്, മന്മദന് അമ്ബ് എന്നീ ചിത്രങ്ങള്ക്കു വേണ്ടി അദ്ദേഹം ഗാന രചന നടത്തിയിട്ടുണ്ട്. ഏതാണ്ട് 70 ഓളം ഗാനങ്ങളും പല ഭാഷകളിലായി അദ്ദേഹം പാടിയിട്ടുണ്ട്.കമല് നര്പണി ഐക്യം എന്ന ഈ സംഘടനയിലൂടെ ധാരാളം സാമൂഹിക പ്രവര്ത്തനങ്ങള്ക്കും അദ്ദേഹം നേതൃത്വം നല്കുന്നുണ്ട്. 2004ല് സാമൂഹിക പ്രവര്ത്തനങ്ങളുടെ പേരില് ആദ്യ എബ്രഹാം കോവൂര് അവാര്ഡും ഉലകനായകന് സ്വന്തമാക്കിയിരുന്നു. പ്രേക്ഷകരെ അമ്ബരിപ്പിക്കുന്ന പകര്ന്നാട്ടങ്ങളുമായി ഇന്ഡ്യന് സിനിമയുടെ തലയെടുപ്പായി നില്ക്കുന്ന പ്രിയ താരത്തിന് വിവിധ കോണുകളില് നിന്നുമാണ് ആശംസകള് എത്തുന്നത്. എല്ലാ സിനിമയിലും വ്യത്യസ്തമായി എന്തെങ്കിലും ഉണ്ടായിരിക്കണമെന്ന പിടിവാശിയോടെ സിനിമയെ സമീപിക്കുന്ന ഉലകനായകന് ഇനിയും അരങ്ങുവാഴട്ടെ വര്ഷങ്ങളോളം.....!